CELEX: 32022D0871
Language: sk
Date: 2022-05-30 00:00:00
Title: Rozhodnutie Európskeho parlamentu a Rady (EÚ) 2022/871 z 30. mája 2022, ktorým sa mení rozhodnutie Rady 2003/17/ES, pokiaľ ide o obdobie jeho uplatňovania a o rovnocennosť terénnych inšpekcií uskutočňovaných v Bolívii na množiteľskom poraste pre produkciu osiva obilnín a na množiteľskom poraste pre produkciu osiva olejnín a priadnych rastlín a o rovnocennosť osiva obilnín a osiva olejnín a priadnych rastlín vyprodukovaných v Bolívii (Text s významom pre EHP)

3.6.2022   
               
               
                  SK
               
               
                  Úradný vestník Európskej únie
               
               
                  L 152/109
               
            
         ROZHODNUTIE EURÓPSKEHO PARLAMENTU A RADY (EÚ) 2022/871
         z 30. mája 2022,
         ktorým sa mení rozhodnutie Rady 2003/17/ES, pokiaľ ide o obdobie jeho uplatňovania a o rovnocennosť terénnych inšpekcií uskutočňovaných v Bolívii na množiteľskom poraste pre produkciu osiva obilnín a na množiteľskom poraste pre produkciu osiva olejnín a priadnych rastlín a o rovnocennosť osiva obilnín a osiva olejnín a priadnych rastlín vyprodukovaných v Bolívii
         (Text s významom pre EHP)
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 43 ods. 2,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         konajúc v súlade s riadnym legislatívnym postupom (2),
         keďže:
         
                     (1)
                  
                  
                     V rozhodnutí Rady 2003/17/ES (3) sa stanovuje, že za určitých podmienok sa inšpekcie v teréne uskutočňované na určitom množiteľskom poraste pre produkciu osiva v tretích krajinách uvedených v prílohe I k uvedenému rozhodnutiu majú považovať za rovnocenné s inšpekciami v teréne uskutočňovanými v súlade s právom Únie. Takisto sa v ňom stanovuje, že za určitých podmienok sa má osivo určitých druhov vyprodukované v týchto tretích krajinách považovať za rovnocenné s osivom vyprodukovaným v súlade s právom Únie.
                  
               
                     (2)
                  
                  
                     Rovnocennosť bola v prípade týchto tretích krajín uznaná na základe mnohostranného rámca pre medzinárodný obchod s osivami, najmä na základe schém Organizácie pre hospodársku spoluprácu a rozvoj (ďalej len „OECD“) pre odrodovú certifikáciu osív pohybujúcich sa v medzinárodnom obchode a metód Medzinárodnej asociácie na skúšanie osív (ďalej len „ISTA“) alebo v príslušných prípadoch na základe pravidiel Asociácie úradných analytikov osív, ktoré sú rovnocenné s metódami ISTA. Komisia vykonala v niektorých týchto tretích krajinách aj legislatívne posúdenia a audity, aby pred prvým uznaním rovnocennosti overila, či spĺňajú požiadavky podľa práva Únie. Z každoročného skúšania a podávania správ v rámci OECD, pravidelných opätovných auditov laboratórií na účely akreditácie ISTA, ako aj z úradných kontrol v kontexte práva Únie vyplýva, že inšpekcie v teréne uskutočňované v týchto tretích krajinách naďalej poskytujú rovnaké záruky ako inšpekcie v teréne uskutočňované členskými štátmi a že osivo vyprodukované a certifikované v týchto tretích krajinách naďalej poskytuje rovnaké záruky ako osivo vyprodukované a certifikované v členských štátoch. Uvedené inšpekcie v teréne a osivo by sa preto mali naďalej považovať za rovnocenné s inšpekciami v teréne a osivom Únie.
                  
               
                     (3)
                  
                  
                     Bolívia predložila v roku 2016 Komisii žiadosť o uznanie rovnocennosti jej systému inšpekcií v teréne na množiteľskom poraste pre produkciu osiva a osiva Sorghum spp. (cirok), Zea mays (kukurica) a Helianthus annuus (slnečnica) vyprodukovaného a certifikovaného v Bolívii.
                  
               
                     (4)
                  
                  
                     Komisia posúdila príslušné právne predpisy Bolívie, vykonala audit v roku 2018 týkajúci sa systému úradných kontrol produkcie osiva a certifikácie osiva ciroku, kukurice a slnečnice v Bolívii a ich rovnocennosti s požiadavkami Únie, a uverejnila zistenia auditu v správe s názvom „Záverečná správa z auditu vykonaného v Bolívijskom mnohonárodnom štáte od 14. marca 2018 do 22. marca 2018 s cieľom vyhodnotiť systém úradných kontrol a certifikácie osiva a ich rovnocennosť s požiadavkami Európskej únie“.
                  
               
                     (5)
                  
                  
                     Z uvedeného auditu vyplynulo, že v Bolívii existuje dobre organizovaný systém produkcie a certifikácie osiva. Komisia identifikovala niektoré nedostatky a poskytla Bolívii odporúčania. Keďže Bolívia do 30. novembra 2018 tieto nedostatky odstránila, spĺňa podmienky stanovené v prílohe II k rozhodnutiu 2003/17/ES a príslušné požiadavky stanovené v smerniciach Rady 66/402/EHS (4) a 2002/57/ES (5).
                  
               
                     (6)
                  
                  
                     Preto je vhodné uznať rovnocennosť, pokiaľ ide o inšpekcie v teréne uskutočňované v súvislosti s množiteľským porastom pre produkciu osiva ciroku, kukurice a slnečnice v Bolívii a pokiaľ ide o osivo ciroku, kukurice a slnečnice vyprodukované v Bolívii a úradne certifikované bolívijskými orgánmi.
                  
               
                     (7)
                  
                  
                     Keďže platnosť rozhodnutia 2003/17/ES uplynie 31. decembra 2022, obdobie uznania rovnocennosti podľa uvedeného rozhodnutia by sa malo predĺžiť, aby sa predišlo akémukoľvek riziku narušenia dovozu osiva do Únie. Vzhľadom na investície a čas potrebný na produkciu osiva certifikovaného v súlade s právom Únie je vhodné toto obdobie predĺžiť o sedem rokov.
                  
               
                     (8)
                  
                  
                     Rozhodnutie 2003/17/ES by sa preto malo zodpovedajúcim spôsobom zmeniť,
                  
               PRIJALI TOTO ROZHODNUTIE:
         
            Článok 1
            Zmeny rozhodnutia 2003/17/ES
            Rozhodnutie 2003/17/ES sa mení takto:
            
                        1.
                     
                     
                        V článku 6 sa dátum „31. decembra 2022“ nahrádza dátumom „31. decembra 2029“.
                     
                  
                        2.
                     
                     
                        Tabuľka v prílohe I sa mení takto:
                        
                                    a)
                                 
                                 
                                    medzi riadky „AU“ a „BR“ sa vkladá tento riadok:
                                    
                                                „BO
                                             
                                             
                                                
                                                            Ministry of Rural Development and Land
                                                         
                                                      
                                                            Bolivia
                                                         
                                                      
                                                            Av. Camacho entre calles Loaya y Bueno N°1471, LA PAZ
                                                         
                                                      
                                             
                                                66/402/EHS – iba pokiaľ ide o Zea mays a Sorghum spp.,
                                                2002/57/ES – iba pokiaľ ide o Helianthus annuus“;
                                             
                                          
                              
                                    b)
                                 
                                 
                                    v poznámke pod čiarou (1) sa medzi slová „AU – Austrália,“ a „BR – Brazília,“ vkladajú tieto slová:
                                    
                                                 
                                             
                                             
                                                „BO – Bolívia,“
                                             
                                          
                              
                  
         
            Článok 2
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Článok 3
            Adresáti
            Toto rozhodnutie je určené členským štátom.
         
         
            V Bruseli 30. mája 2022
            
               
                  Za Európsky parlament
               
               
                  predsedníčka
               
               R. METSOLA
            
            
               
                  Za Radu
               
               
                  predseda
               
               B. LE MAIRE
            
         
         
            (1)  Stanovisko z 23. marca 2022 (zatiaľ neuverejnené v úradnom vestníku).
         
            (2)  Pozícia Európskeho parlamentu z 5. apríla 2022 (zatiaľ neuverejnená v úradnom vestníku) a rozhodnutie Rady zo 16. mája 2022.
         
            (3)  Rozhodnutie Rady 2003/17/ES zo 16. decembra 2002 o rovnocennosti terénnych inšpekcií uskutočňovaných v tretích krajinách na množiteľskom poraste pre produkciu osiva a o rovnocennosti osiva vyprodukovaného v tretích krajinách (Ú. v. ES L 8, 14.1.2003, s. 10).
         
            (4)  Smernica Rady 66/402/EHS zo 14. júna 1966 týkajúca sa obchodovania s osivom obilnín (Ú. v. ES P 125, 11.7.1966, s. 2309).
         
            (5)  Smernica Rady 2002/57/ES z 13. júna 2002 o obchodovaní s osivom olejnín a priadnych rastlín (Ú. v. ES L 193, 20.7.2002, s. 74).